JY LEES NOU Swartland 'kan nie die reën in goud meet'
WEAT 21/01 4430 20,00
WMAZ 21/01 3162 -87,00
YMAZ 21/01 2801 -17,00
Kanolalande en sneeu op die berge in die distrik Koringberg. Foto: Andries Theron.
Die reën wat sedert Saterdag oor dele van die Wes-Kaap voorgekom het, het net op die regte tyd vir verskeie graanboere voorgekom, terwyl dit vir ander te laat was.
Reënval van 20 mm tot 30 mm is in dele van die Swartland aangemeld, terwyl dit in dele van die Overberg selfs meer as 50 mm gereën het. Inligting op Reënval in SA se Twitterblad het aangedui dat van 96 mm tot 100 mm reën op Ceres gemeet is. Volgens die Wes-Kaapse departement van plaaslike regering, omgewingsake en ontwikkelingsbeplanning is tot 110 mm reën verlede week en oor die naweek op Ceres gemeet.
Tussen 96 mm en 100 mm #2reën is die naweek in #Ceres (op die dorp self) gemeet, #sneeu bedek die berge Vanjaar is werklik ongelooflik tot dusver.?? Neels Venter @maroelamedia @eNCA @landbou @zarsg pic.twitter.com/BMc3GPxRbO
— ReenvalSA (@ReenvalSA) August 27, 2018
Mnr. Andries Theron, voorsitter van Graan SA se wintergraanwerkgroep, sê van 20 mm tot 30 mm reën is teen Sondagoggend oor dele van die Swartland gemeet. Volgens hom is boere baie dankbaar vir die reën, veral aangesien die meeste wintergewasse tans in kritieke groeistadiums is.
"Ons kan die waarde van die reën wat geval het, nie in goud of geld meet nie," sê 'n dankbare Theron.
Te laat vir dele van die Suid-Kaap
Mnr. Toit Wessels, assistentbestuurder van bemarking en Nampo by Graan SA, sê van 10 mm tot 20 mm reën is die naweek oor dele van die Suid-Kaap gemeet. Op plekke het reën Maandag steeds uitgesak.
Volgens Wessels het graanaanplantings tussen Heidelberg en Mosselbaai swaar getrek weens droogte die afgelope paar maande. Hy sê van die kanola- en garsaanplantings het goed gereageer op die reën, terwyl die koringaanplantings stadiger reageer. "Wat die vroeë aanplantings betref, is dit ongelukkig vir sommige boere reeds te laat. Hulle het al vee in die aanplantings begin injaag."
Wessels sê in die Overberg is goeie reën in dele aangeteken, met tot 20 mm wat in die distrik Bredasdorp gemeet is.
Mnr. Kwagga Boucher, wingerdboukundige by Ataraxia Wyne, sê hulle het sowat 54 mm op die rand van die Hemel-en-Aardevallei gemeet.
Die gemiddelde damvlakke in die Wes-Kaap het ná die reën tot 55% gestyg. Die damme wat water aan Kaapstad verskaf, is tans 62% vol. Op die ooreenstemmende tyd verlede jaar was die stad se damme 34% vol.
"Ons bly bekommerd oor dele van die Karoo. In die opvangsgebied van die Gouritsrivier is die gemiddelde damvlakke slegs 18%. Gebiede soos Beaufort-Wes en Oudtshoorn bly onder druk. Hierdie gebiede is wel hoofsaaklik lente- en somerreëngebiede en ons hoop dat goeie reën van Oktober in dié gebiede sal voorkom," sê mnr. Anton Bredell, Wes-Kaapse minister van plaaslike regering, omgewingsake en ontwikkelingsbeplanning.